Hrob Jura Janošku na vrbickom cintoríne v Liptovskom Mikuláši
Dr. **Jur Janoška** alebo **Juraj Janoška** (\* 25. december 1856, Dolný Kubín, Slovensko – † 27. január 1930, Liptovský Mikuláš, Slovensko) bol evanjelický kňaz, biskup, prvý generálny biskup evanjelickej cirkvi a. v. na Slovensku, spisovateľ, predseda Matice slovenskej, signatár Martinskej deklarácie.

Životopis
---------

Pochádzal z roľníckej rodiny. 

* Otec: Jurko Janoška
* Matka: Zuzana Vajzerová
* Manželka: Anna Janošková (rod. Daxnerová dé Tótzbar)
* Deti: Juraj, Miloš, Oľga, Anna

Ľudovú školu vychodil v Dolnom Kubíne. V rokoch 1871 - 1876 študoval na gymnáziách v Martine, Revúcej a Kežmarku. V Kežmarku založil študentský vzdelávací spolok, redigoval jeho rukopisné časopisy *Dennica* a *Bleiben*. V rokoch 1876 - 1879 študoval teológiu v Rostocku a Viedni. Vo Viedni zastával funkciu tajomníka slovenského akademického spolku Tatran.

Po skončení vysokej školy pôsobil v rokoch 1879 - 1880 najskôr ako učiteľ a potom ako kaplán v Dolnom Kubíne. Potom pôsobil ako farár v Liptovskej Sielnici (1880 - 1883), Jasenovej (1883 - 1895) a v Liptovskom Mikuláši (1895 - 1930).

Aktívne pôsobil v slovenskom národnom hnutí pred rokom 1918. Proti maďarizácii vystupoval na konventoch evanjelickej cirkvi, v cirkevných časopisoch. Národné záujmy obhajoval v stoličnom zastupiteľstve. Propagoval česko-slovenskú vzájomnosť. Od októbra 1918 bol člen Slovenskej národnej rady a jeden zo signatárov Martinskej deklarácie. V rokoch 1918 - 1920 bol poslanec Národného zhromaždenia za Slovenský klub. Bol prívržencom SNS.

Od roku 1922 bol biskupom východného dištriktu a prvým generálnym biskupom evanjelickej cirkvi a. v. na Slovensku. Toho istého roku sa stal tiež predsedom Matice slovenskej.

Janoška pôsobil aj ako spisovateľ a literárny kritik. Písal literatúru pre deti a mládež. Bol autorom životopisov kultúrnych a cirkevných dejateľov. Prispieval do časopisov Slovenské pohľady. Bol predsedom Hurbanovej evanjelickej literárnej spoločnosti. Prispel k rozvoju cirkevnej tlače, v roku 1887 založil *Cirkevné listy*, ktoré redigoval do roku 1921. Redigoval tiež *Tranovského evanjelický kalendár* (1899 - 1921), *Časopis pre ev. bohoslovie* (1901), *Evanjelického kazateľa* (1905 - 1911). V roku 1898 spoluzakladal spolok Tranoscius.
Jeho život a dielo približuje aj dokumentárny film Juraj Janoška (Slovenská televízia Bratislava, cyklus Kultúra a náboženstvo, scenár Miloš Kovačka, réžia Fedor Bartko).

Dielo v elektronickej podobe
----------------------------

* *Z historie prevratu*. V Trnave: G. A. Bežo, 1927. 46 s. - dostupné v Digitálnej knižnici UKB

Externé odkazy
--------------

* Plné texty diel Jura Janošku

Zdroje
------

* Záznam o narodení a krste v matrike riadok 42 ako Jurko Janoška
* Imatrikuláciu z Juraj Janoška v Rostocker Matrikelportal
* Cirkevný zbor ECAV na Slovensku Liptovský Mikuláš
* *Politická elita meziválečného Československa 1918-1938. Kdo byl kdo.* (edit. F. Kolář a kol.) Praha : Pražská edice, 1998. ISBN 8090150985

| Tituly a funkcie v Evanjelickej cirkvi na Slovensku |
| --- |
| **Prvý** | **Generálny biskupECAV na Slovensku**1922 – 1930 | Nástupca**Dušan Fajnor** |

Autoritné údaje: * GND: 1047112957
* ISNI: 0000 0000 5785 1376
* NK ČR: jn20000603196
* SNK: 157405
* VIAF: 84027078